Papersnake/gushiwen huggingface dataset:
岩桂
邓肃（宋代）

雨过西风作晚凉，连云老翠出新黄。
清芬一日来天阙，世上龙涎不敢香。
句
萧崱（宋代）

粗花染春日晒红，细绵披夏雪辊风。
赤皇世界岭皆热，敕旨徵绵底痴绝。
杂寓兴
皎然（唐代）

嗟嗟号呶子，世称谪仙俦。媚俗被鲛绡，欺天荐昫修。

奔景谓可致，驰龄言易流。燕昭昧往事，嬴政亡前筹。

三山果不见，九仙忽悠悠。君看牛山乐，君见麋浦游。

昨日千金子，联绵成古丘。吾将揽明月，照尔生死流。

至乐享爰居，惭贻达者尤。冥冥光尘内，机丧成海沤。
送冯允南倅梓
文同（宋代）

去年父老送督邮，衣上泪痕犹未变。
今年吏民迎别乘，马前欢声挽不断。
梓州城中十万家，家家尽喜见君面。
以君乡里最相近，物态人情素谙练。
况复才力强且明，中理之的无漫箭。
从来府政号少事，今更得君愈清简。
太守李公词掖老，淘汰心源无滓澱。
时携宾从访山寺，惟以高谭侑清宴。
苍崖素壁多自书，是处新诗题欲遍。
君今到彼亦尔为，异日唱酬知几卷。
西山道中
玉保（清代）

极目西山宿雾屯，行行小憩叩柴门。蒹葭风冷澄秋水，荞麦花开带远村。

担榼快闻呼妇子，筑场几处散鸡豚。田家剥枣争留客，丹实离离压短垣。
退老堂
李正民（宋代）

将相勋名纪太常，旌旄聊驻水云乡。栽培草木平泉里，放浪琴书绿野堂。

身健未应亲几杖，公归正欲望轩裳。东山谢傅风流在，盛事齐称左海傍。
题宋知州瞻彼南山图诗
杨士奇（明代）

北方之山恒山尊，上出河汉凌星辰。常时出云作霖雨，滋育万物乘阳春。

东风浩荡清川泻，川上人家住潇洒。内黄旧是故殷城，临水观山足公暇。

此邦名与山齐高，古来为政多贤劳。高山景仰攀逸驾，母负青年志气豪。
鹧鸪天·卫县道中有怀其人
史达祖（宋代）

雁足无书古塞幽。一程烟草一程愁。帽檐尘重风吹野，帐角香销月满楼。
情思乱，梦魂浮。缃裙多忆敝貂裘。官河水静阑干暖，徙倚斜阳怨晚秋。
念远
李商隐（唐代）

日月淹秦甸，江湖动越吟。苍桐应露下，白阁自云深。

皎皎非鸾扇，翘翘失凤簪。床空鄂君被，杵冷女媭砧。

北思惊沙雁，南情属海禽。关山已摇落，天地共登临。
感山旧事
释绍嵩（宋代）

爱此栖心静，陶然度岁华。
放慵真有味，化俗独无涯。
隔沼连香芰，疏篱带晚花。
细评清绝处，倚杖看蜂衙。
次宋编修显夫南陌诗四十韵
李裕（元代）

丽质过邯郸，春风直几钱？送情怜眼艳，凝伫觉身偏。
霞淡斜侵雁，云轻巧衬蝉。
芳金摇翠勒，暖玉藉绒鞯。
脸媚风初信，眉弯月未弦。
绿深芳草雨，红绽碧桃天。
却扇羞花落，褰裳炉酒翻。
关心时浅笑，忆别自微言。
绦脱浓香暖，巾缨腻粉斑。
幽期只窨约，私语每防闲。
田木须连理，吴梅易引涎。
襦长腰并柳，袜小步移莲。
枕障熏沉水，屏围画远山。
体轻嫌蔽膝，指嫩莹彄环。
怅荡元非醉，朦腾不为眠。
绣盘花猗傩，锦就字洄联。
锁合沉鱼夕，筝闲少雁寒。
美人何杳杳，良夜独漫漫。
乍见都疑梦，相逢信契仙。
怜才多婉娩，倚态转翩妍。
璧月红窗外，银河碧树边。
幔轻云影动，帘静浪纹悬。
裙薄绡长皱，裀重锦未蔫。
妆台宜向日，舞袖欲随烟。
鸡舌遥闻韵，猩唇厌授餐。
深衣留唾碧，系帛表心丹。
只忆愁肠断，宁知别绪牵。
宝钗分凤翼，钿合寄龙团。
红豆膏凝箧，文鹓绣作繁。
凄迷千日酒，惆怅五云轩。
楚女窥墙日，文园病渴年。
合欢连组带，解佩杂芳荃。
缨断风前烛，香偷别后筵。
额黄红粉淡，泪颗绀珠鲜。
苔迹和尘印，花阴带露穿。
时时伤往事，故故寄新篇。
人去愁千叠，心伤恨万端。
蝶晴随絮远，莺晓怨春残。
梦好心多感，情深意已传。
蘼芜空满地，欲赠思依然。
续演雅十诗
白珽（元代）

才脱海鹤啄，已登方物舆。
仰面勿啾啾，我长非侨如。
醉眠亭四首
晁端佐（宋代）

一枕双湖意浩然，狂歌酒尽即高眠。
吾生久与时相弃，好逐君归作二仙。
次韵和真长四季牧童
黄庶（宋代）

晓牧侵星大暑天，昼寻芳树绿阴眠。
惜牛不使冲残日，归带黄昏饮小川。
家园示弟槱 其三
郑樵（宋代）

每恨纨绮子，交游半博徒。弃家寻有道，舍命事名儒。

风雅非难及，今人贵与殊。夜深何所嘱，嘱汝似狂夫。
辛簿赵尉夜语新亭二首
钱时（宋代）

老夫身世尽山林，门外红尘没膝深。
有底一般闲快活，光风霁月夜论心。
车遥遥
王称（宋代）

车轮何遥遥，西上长安道。不见车中人，空悲道傍草。

君行日已远，恩爱难自保。忧来当何如，一夕梦颠倒。

岂无中山酒，一浣我怀抱。但恐三春华，颜色不再好。

车声何粼粼，风吹马蹄尘。愿随马蹄尘，飞逐君车轮。
题五云萧氏三公五爵图
罗伦（明代）

汉苑唐宫世已空，莫将兴废语东风。人间万事皆尘土，一段繁华又梦中。
东宁十咏
高拱乾（清代）

春台广厦衔虚署，校艺监军职滥分。无力椎牛频飨士，有时倒滥细论文。

平生拙处劳难补，异域愁来酒易醺。筋力未衰官兴浅，函关西隔万重云。
醉後庄门望西南诸山
陆游（宋代）

身是咸阳旧酒徒，龙锺犹复泥村酤。
百年略似梦长短，一醉且随家有无。
登览未应惭脚力，功名正尔叹头颅。
夕阳又凭阑干立，谁画三山岸帻图？
相和歌辞·明月照高楼
雍陶（唐代）

朗月何高高，楼中帘影寒。
一妇独含叹，四坐谁成欢。
时节屡已移，游旅杳不还。
沧溟倘未涸，妾泪终不干。
君若无定云，妾若不动山。
云行出山易，山逐云去难。
愿为边塞尘，因风委君颜。
君颜良洗多，荡妾浊水间。
渔家
张乔（唐代）

拥棹思悠悠，更深泛积流。唯将一星火，何处宿芦洲。
次韵仲车因娄行父见寄之什
黄庭坚（宋代）

前朝老诸生，大半正邱首。
投荒万里归，烦公问健否。
往时望江宰，今为夏津吏。
他日可教之，玉音尚无弃。
青阳峡
张方平（宋代）

奇峰叠巘无重数，横涧飞泉会一溪。老树藤萝从古长，寒空云一与天迷。

幽中应有神仙住，深处唯闻猿鸟啼。野性旧多山水癖，恨无心赏此相携。
和吕龙图贺仆射相公
范祖禹（宋代）

鼎铉承家有庆基，苍生翘首圣神知。
韦贤世德传经远，卫武年华入相迟。
霖雨八方随说命，带河千古誓萧规。
行看凤沼原鸰集，莫为旌麾滞朔陲。
楚妃叹
石崇（魏晋）

荡荡大楚。
跨土万里。
北据方城。
南接交趾。
西抚巴汉。
东被海涘。
五侯九伯。
是疆是理。
矫矫庄王。
渊渟岳峙。
冕旒垂精。
充纩塞耳。
韬光戢曜。
潜默恭己。
内委樊姬。
外任孙子。
猗猗樊姬。
体道履信。
既绌虞丘。
九女是进。
杜绝邪佞。
广启令胤。
割欢抑宠。
居之不吝。
不吝实难。
可谓知几。
化自近始。
着于闺闱。
光佐霸业。
迈德扬威。
羣后列辟。
式瞻洪规。
譬彼江海。
百川咸归。
万邦作歌。
身没名飞。
和陈信民用韵以高抚州之命相招
项安世（宋代）

入无锥瓦出无闾，笑杀康山老寄居。
客里光阴何以度，闲中亲旧顿然疏。
武罔文学来投卷，临汝君侯肯致书。
早晚一犁亲受地，时于笠底望行车。
二月初九日山楼竖栋示诸子
释函是（明代）

东风吹雨过南皋，一片晴云捧日高。撑栋架楼人力健，敲金持梵谷声豪。

巨灵护我终成住，乘愿同人岂见劳。不爱繁华爱岑寂，夜寒谁解听松涛。
秋夜二首 其二
朱淑真（宋代）

凉天如水夜澄鲜，桂子风清嫩去眠。多谢嫦娥知我意，中秋未到月先圆。
颂一百则
释重顯（宋代）

列圣丛中作者知，法王法令不如斯。
会中若有仙陀客，何必文殊下一搥。
紫霄峰
王世贞（明代）

千崖过雨欲黄昏，钟鼓朝真未掩门。自是此峰饶紫气，不关曾著五千言。
苔
徐夤（唐代）

印留麋鹿野禽踪，岩壁渔矶几处逢。金谷晓凝花影重，

章华春映柳阴浓。石桥羽客遗前迹，陈阁才人没旧容。

归去扫除阶砌下，藓痕残绿一重重。
赠陈公望长君子卿
佘翔（明代）

金羁遥骋帝京尘，雨歇江门柳色新。共睹临池毛是凤，更誇解佩玉为人。

星分太乙青藜夜，花映长杨彩笔春。不待青云吹狗监，君王亲问汉词臣。
遣闷 其四
梁宪（明代）

戏把朱砂种白莲，花如碧玉藕如船。无因破藕丝成血，怨入春风寄杜鹃。
岁暮同阿字得寒字四首 其一
释函可（明代）

经岁无人趣，惊看腊又残。霜添窗纸厚，风使衲衣单。

彻骨寒无路，扪心泪有端。一从汝到后，更益我辛酸。
送董令升舍人归朋溪二首
王之道（宋代）

仙舟东去访金华，歌彻骊驹向水涯。
试问玉堂司凤诏，何如蓬水驾云车。
雨余翠筱初翻箨，风暖风葵欲放花。
天气清和行色好，江南江北半桑麻。
匏庵因菜根之句复次前韵和之
王鏊（明代）

龋齿生憎玉蔗浆，短齑真称腐儒肠。若论滋味风皆下，便说酸儒理亦当。

千里远陪吴下豉，多年何用禹馀粮。康侯去后谁为赏，耕织还须问当行。
谒金门（宣城鹿鸣宴）
吴泳（宋代）

将进酒。吹起黄钟清调。手按玉笙寒尚峭。陇梅春已透。

蓝染溪笙绿皱。花簇马蹄红斗。尽使宛陵人说道。状元今岁又。
自题春秋大事表三首 其一
顾栋高（清代）

沧海初看几横流，参差晋楚互纷纠。分明画出输赢局，凭仗书生为点筹。
游四明留题丹山
唐震（宋代）

四明光照九霄寒，阆苑神仙日往不。
瀑布远从银汉落，洞门长锁白云閒。
深崖瑞木金文润，绝顶灵槎铁色斑。
无限遗踪人莫识，落花香泛水潺潺。
谢吕云叔饷墨
艾性夫（元代）

苍苍乌玉笏，岁岁到山翁。
君眼何曾白，吾颜自觉红。
一生磨不死，万事写成空。
回首柯山路，凄凉不复东。
陇首
赵汝鐩（宋代）

陇首多逢采桑女，荆钗蓬鬓短青裙。
斋钟断寺鸡鸣午，吟杖穿山犬吠云。
避石牛从斜路转，作陂水自半溪分。
农家说县催科急，留我茅檐看引文。
春日同雪峤上人游瓦官寺
范景文（明代）

廿载流光叹掷梭，乘春无意复相过。清阴不改留孙竹，老树曾经挂女萝。

劫历刹随陵谷易，境幽香杂雨烟和。坐来试證无言谛，止水何须问定波。
寄净虚上人初至云门
皇甫曾（唐代）

寒踪白云里，法侣自提携。竹径通城下，松门隔水西。

方同沃洲去，不似武陵迷。彷佛方知处，高峰是会稽。
续家训
曹端（明代）

修身岂止一身休，要为儿孙后代留。但有活人心地在，何须更问鬼神求。
满庭芳 赠零口通明散人害风魏姑
马钰（金朝）

身为女子，志似男儿。悟来跳出门儿。道上搜寻，恋其美女娇儿。性似孤云野鹤，世尘缘、不惹些儿。真脱洒，便堪称，比个大丈夫儿。认正本来清净，农农字疑误何须，谓认虎儿龙儿。也不整理离坎，姹女婴儿。无为大功成就，产一个、无相人儿。阳纯了，便得与，太上做儿。
凌虚阁避暑玩月四首 其四
罗爱卿（元代）

曲曲栏干正正屏，六铢衣薄懒来凭。夜深风露凉如许，身在瑶台第一层。
芳草
赵抃（宋代）

翠密驯文雉，丛深隐画轮。离披金谷晓，寂寞茂陵春。

古渡班荆客，长堤走马人。芊芊似袍绿，一雨一番新。
子苍见和二篇再用前韵酬之
释道潜（宋代）

涉世伊余实强颜，伤弓困翼尚惊弦。论文已失李太白，采药行寻葛稚川。

请置黄公新石研，归磨潘子古松烟。幽窗写就经纶志，它日风云去斡旋。
示洪源
释函是（明代）

曹溪一滴水，千古常涓涓。踏断溪桥看，全身在那边。
偶感
黄裳（宋代）

泡影浮生梦幻身，十年南北寄红尘。穷通有命归与好，风月相期满剑津。
忆昔
吴其驯（明代）

忆昔当强仕，抽簪返故林。乞身明主惠，将母小臣心。

麦秀方除泪，蓼莪从废吟。空留双鬓在，那禁百愁侵。
海门道中
释元肇（宋代）

云驶前林雨脚回，炎风赫日马蹄埃。道傍官柳应相笑，十二年中四往来。
园中读书
高斯得（宋代）

南楼幽帘虽粗适，犹嫌尘务妨閒逸。
读书老圃四无大，啼鸟落花春寂寂。
试垂修绠汲义泉，更把长才斸玄窟。
已无俗物败人意，犹有睡魔入吾室。
且须时擎看山脰，不妨暂著穿花屐。
君平身世两相弃，韩子老大百无益，
但愿残生更几年，了我床头二三策。
次韵国村送游黄山之作二首
李弥逊（宋代）

雅道於今久寂寥，规橅君肯到祈如。
鲸牙浪阔倾三峡，鹏背云高负九霄。
但觅图书供闭户，不忧勋业误题桥。
七言起我黄山兴，若第诗功不愧萧。
梦游
陆游（宋代）

太华峰头秋气新，醉临绝壁岸纶巾。
世间万事惟堪笑，禹迹茫茫九片麈。
抵家
李流谦（宋代）

何地非吾土，故乡情未忘。
掀眉对兄弟，酌酒话行藏。
拜墓色不愧，逢人语更狂。
梅花相待发，好在细思量。
随牒至南康军呈李宰四首
曾丰（宋代）

善刀初不露锋芒，五柳围门琴卧堂。
百里桑麻春塞眼，四时风月夜搜肠。
畴老修撰所藏华岳衡岳
李纲（宋代）

五岳分奠如循环，作镇南服惟衡山。炎方荒绝亘沧海，天付雄柄司神奸。

祝融腾掷倚霄汉，群峰逦迤犹堂坛。赞襄一气泄云雨，蟠据千里来荆蛮。

屹然天地物最钜，造化凝结良艰难。恭闻兹岳魏夫人，羽驾白日游山樊。

翛翛云气变异色，笙竽声杂环佩珊。神仙恍惚未易测，落花流水空潺潺。

退之倔强古亦少，故取窜谪窥孱颜。精神默祷若有应，驱扫氛翳开烟鬟。

乃知正直神所与，露奇呈巧初不悭。嗟予平生好山水，欲以两足穷跻攀。

恨兹羁束未能往，幽觌眇然图画间。何当身逐雁同到，已觉心与云俱閒。

轩辕弥明傥未死，相与游戏超尘寰。
读李白集
齐己（唐代）

竭云涛，刳巨鳌，搜括造化空牢牢。
冥心入海海神怖，骊龙不敢为珠主。
人间物象不供取，饱饮游神向悬圃。
锵金铿玉千馀篇，脍吞炙嚼人口传。
须知一一丈夫气，不是绮罗儿女言。
宋迪作八境绝妙人谓之无声句演上人戏余曰道人能作有声画乎因为之各赋一首 潇湘夜雨
释德洪（宋代）

岳麓轩窗方在目，云生忽收图画轴。软风为作白头波，倒帆断岸渔村宿。

灯火荻丛营夜炊，波心应作出鱼儿。绝怜清境平生事，蓬漏孤吟晓不知。
猿
曹松（唐代）

曾宿三巴路，今来不愿听。
云根啼片白，峰顶掷尖青。
护果憎禽啄，栖霜觑叶零。
唯应卧岚客，怜尔傍岩扃。
次韵祝通直甘露诗二首 其二
慕容彦逢（宋代）

露液无声降自天，清英含味满丘园。日中垂溜真珠落，风后寒澌杂佩翻。

呈瑞未央曾纪岁，袭芬仪凤亦更元。广寒应德彰嘉祉，臣子相看眉宇轩。
感事
袁宏道（明代）

湘山晴色远微微，尽日江头独醉归。
不见两关传露布，尚闻三醉未垂衣。
边筹自古无中下，朝论于今有是非。
日暮平沙秋草乱，一双白鸟避人飞。
重经慈恩寺忆张沧洲题瑢僧故庐
李东阳（明代）

石桥飞步欲凌空，百尺清阴九折通。水底楼台天上下，岸边花折路西东。

春题杏苑怀张籍，昼卧庐山梦远公。今日一杯还一曲，独吟孤酌与谁同。
卜算子·凉挂晓云轻
吴文英（宋代）

凉挂晓云轻，声度西风小。井上梧桐应未知，一叶云鬟袅。
来雁梧书迟，别燕归程早。频探秋香开未开，恰似春来了。
挽黄忠臣二首 其一
王庭圭（宋代）

忆昔相逢子少年，诗书从我日磨研。平生极力欲推挽，世事惊人忽变迁。

未辩嘘枯送天上，忍收遗骨葬江边。双亲白发终身恨，不见青衫落眼前。
滩声起鱼眼
林希逸（宋代）

酒醒闻敲云，呼童汲水烹。龙头琢山骨，鱼眼起滩声。

活水催泉急，凝波与石争。鳞无游釜见，目有比珠明。

车异羊肠绕，蝇嗤蚓窍鸣。磨刀谁氏子，对此忆鲈羹。
陈太丘与友期行
刘义庆（南北朝）

陈太丘与友期行，期日中。过中不至，太丘舍去，去后乃至。元方时年七岁，门外戏。客问元方：“尊君在不？”答曰：“待君久不至，已去。”友人便怒曰：“非人哉！与人期行，相委而去。”元方曰：“君与家君期日中。日中不至，则是无信；对子骂父，则是无礼。”友人惭，下车引之。元方入门不顾。
和子长见招韵四首
袁说友（宋代）

青林绿幄春归后，翠岫苍崖雨过初。
作意寻幽还得笑，随宜供客莫求余。
诉衷情近·雨晴气爽
柳永（宋代）

雨晴气爽，伫立江楼望处。澄明远水生光，重叠暮山耸翠。遥认断桥幽径，隐隐渔村，向晚孤烟起。
残阳里。脉脉朱阑静倚。黯然情绪，未饮先如醉。愁无际。暮云过了，秋光老尽，故人千里。竟日空凝睇。
对雨
李白（唐代）

卷帘聊举目，露湿草绵芊。
古岫藏云毳，空庭织碎烟。
水纹愁不起，风线重难牵。
尽日扶犁叟，往来江树前。
晚归自西崦复得再和二首 其二
释德洪（宋代）

世事回头惊破甑，年华脱手堕空盆。机锋火聚不容蚊，持帆未空乘风去。

扪虱闲为抱膝蹲，掌中诃子是乾坤。压寨词锋盘屈剑，吸川酒胆倒垂霓。

脱巾露顶笑狂时，任意清閒饥得食。关心名利醉登巇，浊流心念已澄泥。
送双林益老
姜特立（宋代）

老鹤精神不受羁，今朝何事又孤飞。不依大士双林住，却向东峰小隐归。

野色草堂开泱漭，晨光日观接熹微。此时四脚棋盘上，坐断人间第一机。
月下闻笙次赵元父韵
周密（宋代）

碧桃花外听缑笙，袅袅馀音度月明。风静啭春莺出谷，夜深警露鹤传更。

十三簧冷参差影，廿四栏高缥缈声。愁想嵩山归未得，醉魂清绝梦难成。
山居十首 其二
方岳（宋代）

我爱山居好，红稠处处花。云粘居士屩，藤覆野人家。

入馔春烧笋，分灯夜作茶。无人共襟抱，烟雨话桑麻。
沁园春 （原作沁春元，据丁藏精钞本改）无
谢应芳（元代）

借问黄花，过了重阳，如何始开。为客中陶令，逢他初度，尊前杜举，要我相陪。十日秋香，百年晚景，一笑今朝酒莫推。风光好，正凉生沆瀣，净洗氛埃。胸中华岳崔嵬。下笔处、长江滚滚来。且折花簪帽，剧谈清事，引杯看剑，聊适幽怀。健翮低云，修鳞蹭蹬，人道公非百里才。还知否，那黄河清也，白日悠哉。
春夜
虞世南（唐代）

春苑月裴回，竹堂侵夜开。
惊鸟排林度，风花隔水来。
城西书事
韩维（宋代）

蔬畦绕茅屋，林下辘轳迟。
霜蔓已除架，风飘空挂篱。
潘歙州话庐山
梅尧臣（宋代）

潘侯话庐山，落落尤可伏。
初云江上来，远见云中瀑。
舍舟到云江，观瀑已岩麓。
往往逢平田，攒攒爱深木。
竹门悬径微，源水阴藤覆。
坐石浸两骹，炎肤起芒粟。
夕阳穿万峰，高下相出缩。
寻常杳不分，但被烟岚畜。
绝顶水底花，开谢向渊腹。
风力岂能加，日气岂能{左日右奥}。
揽之不可得，滴沥空在掬。
夜昏投僧居，孤灯望溪曲。
忽闻清磬音，渐近幽林屋。
止侯休多谈，已满我心目。
怀游二十年，梦寐今固熟。
何当借轻舠，一往如飞鹜。
和成修堂见寄吟稿韵二首
陈杰（宋代）

吟屋青山万垒间，割来风月少陵坛。
可怜云树相望地，今作江东渭北看。
春日郊行
林季仲（宋代）

困倚春风半醉醒，小桥流水欲相平。
晚蹊窈窕行桃李，野老逢迎略姓名。
浦溆远兼红色暝，凫鸥迥立夕阳明。
田家作苦吾何恨，无补公家合退耕。
次居仁韵
刘子翚（宋代）

是身如树槁穷冬，一点心华自闭封。
久矣吹嘘存泛爱，偶於迟暮得相从。
颇闻妙用纵横是，深愧真源左右逢。
白云黄芽计虽下，可能无意起龙锺。
送孟东野序
韩愈（唐代）

大凡物不得其平则鸣：草木之无声，风挠之鸣。水之无声，风荡之鸣。其跃也，或激之；其趋也，或梗之；其沸也，或炙之。金石之无声，或击之鸣。人之于言也亦然，有不得已者而后言。其歌也有思，其哭也有怀，凡出乎口而为声者，其皆有弗平者乎！

乐也者，郁于中而泄于外者也，择其善鸣者而假之鸣。金、石、丝、竹、匏、土、革、木八者，物之善鸣者也。维天之于时也亦然，择其善鸣者而假之鸣。是故以鸟鸣春，以雷鸣夏，以虫鸣秋，以风鸣冬。四时之相推敚，其必有不得其平者乎？

其于人也亦然。人声之精者为言，文辞之于言，又其精也，尤择其善鸣者而假之鸣。其在唐、虞，咎陶、禹，其善鸣者也，而假以鸣，夔弗能以文辞鸣，又自假于《韶》以鸣。夏之时，五子以其歌鸣。伊尹鸣殷，周公鸣周。凡载于《诗》、《书》六艺，皆鸣之善者也。周之衰，孔子之徒鸣之，其声大而远。传曰：“天将以夫子为木铎。”其弗信矣乎！其末也，庄周以其荒唐之辞鸣。楚，大国也，其亡也以屈原鸣。臧孙辰、孟轲、荀卿，以道鸣者也。杨朱、墨翟、管夷吾、晏婴、老聃、申不害、韩非、慎到、田骈、邹衍、尸佼、孙武、张仪、苏秦之属，皆以其术鸣。秦之兴，李斯鸣之。汉之时，司马迁、相如、扬雄，最其善鸣者也。其下魏晋氏，鸣者不及于古，然亦未尝绝也。就其善者，其声清以浮，其节数以急，其辞淫以哀，其志弛以肆；其为言也，乱杂而无章。将天丑其德莫之顾邪？何为乎不鸣其善鸣者也！

唐之有天下，陈子昂、苏源明、元结、李白、杜甫、李观，皆以其所能鸣。其存而在下者，孟郊东野始以其诗鸣。其高出魏晋，不懈而及于古，其他浸淫乎汉氏矣。从吾游者，李翱、张籍其尤也。三子者之鸣信善矣。抑不知天将和其声，而使鸣国家之盛邪，抑将穷饿其身，思愁其心肠，而使自鸣其不幸邪？三子者之命，则悬乎天矣。其在上也奚以喜，其在下也奚以悲！东野之役于江南也，有若不释然者，故吾道其于天者以解之。
陪陈叔易汪彦章登浮翠来
李处权（宋代）

群峰如高马，飞云若为驭。
苍翠来无际，摆脱欲仙去。
我时登兹来，物色生四顾。
同行有君子，粲笑随杖屦。
樵苏自生理，孤烟横匹素。
归鸟枫树林，天高西日暮。
不见髯将军，长桥斩蛟处。
安得起斯人，扶危正天步。
平生江湖想，齿发凋行路。
倘有百斛舟，载酒经烟雾。
挽籍溪胡先生三首 其三
朱熹（宋代）

先友多沦谢，唯公尚典刑。向来深缱绻，犹足慰飘零。

乔木摧霜干，长空没晓星。伤心遽如许，孤路转竛竮。
颂古三十二首
释明辩（宋代）

大寂宗风示后昆，金刚宝剑利当门。
瞎驴灭却正法眼，那个男儿解出群。
进谢御书古诗
周必大（宋代）

允文元佑词臣轼，劲节名章世无敌。
御前曾赐紫薇诗，袖里骊珠光的烁。
小臣谬直白玉堂，也纡皇眷摛云章。
云章元是七德舞，字字笔法超钟王。
两朝相望九十祀，长庆集中偏属意。
咸池日照草木光，天门龙跃鱼虾悸。
我皇英锐真太宗，文武神圣功德隆。
黄钺指期擒颉利，捷书先献大安宫。
元和学士白居易，臣非其才私有志。
愿随班贺四海清，续唐之歌夸万世。
洵美濒行携歌姬过山中言别阻雨不赴因简以诗
居节（明代）

公子临行出翠鬟，新歌能解唱阳关。
不嫌杜牧三觥后，生怕周郎一顾间。
纨扇芙蓉隔秋水，枕屏云雨自青山。
烛花影里银筝畔，谁见惊鸿向月还。
余以使事出至蓟门时事大变明卿被谪 其二
王世贞（明代）

诗自先生事，名劳异日论。众看真长物，老至惜空言。

河岳西来转，星辰北望尊。尔曹知有尽，那可不销魂。
杭州观潮
姚合（唐代）

楼有章亭号，涛来自古今。势连沧海阔，色比白云深。

怒雪驱寒气，狂雷散大音。浪高风更起，波急石难沈。

鸟惧多遥过，龙惊不敢吟。坳如开玉穴，危似走琼岑。

但褫千人魄，那知伍相心。岸摧连古道，洲涨踣丛林。

跳沫山皆湿，当江日半阴。天然与禹凿，此理遣谁寻。
社稷歌四首 其三 秋报社諴夏
牛弘等奉诏作（隋代）

北墉申礼，单出表诚。丰牺入荐，华乐在庭。原隰既平，泉流又清。

如云已望，高廪斯盈。
题杨秘书新居
张籍（唐代）

爱闲不向争名地，宅在街西最静坊。

卷里诗过一千首，白头新受秘书郎。
汪子每书来言还齐云未果赋此寄之
皇甫汸（明代）

闻有归与兴，如何久滞淫。白云遥引目，芳草自知心。

客鬓风霜改，生涯岁月深。移文谢猿鹤，早晚北山岑。
山中喜与故交宿话
杜荀鹤（唐代）

远地能相访，何惭事力微。山中深夜坐，海内故交稀。

村酒沽来浊，溪鱼钓得肥。贫家只如此，未可便言归。
补和李季允
魏了翁（宋代）

天高山围坐，露下月满楼。其间倚阑人，古今入双眸。

戒哉后时懊，迨此先民忧。匪缘冀求鱼，惧易或丧牛。

瞬息起万夫，朝暮食千头。金汤蔽遮地，我岂为一州。

馀力事层观，翚飞半空浮。帘开六合晓，杯纳万顷秋。

灯火背城市，烟霖俯林洲。遐睎到冥鸿，吟思追驯鸥。

寄声鹤山我，夺目珊瑚钩。因思去年夏，狂魂昼群游。

婪酣饱溪壑，磊砢丰渠酋。诸公正错愕，如筑于道谋。

微君且柔之，尚保国邑不。岌嶪变怗妥，嚬呻起欢讴。

宜恢奇杰观，快此夷怿酬。独忧解成缓，万古同一流。

君毋观上游，观上增叹愁。南有壶聚𣟄，西有耕锄耰。

北有不庭方，东有不宁侯。君看此风景，便谓无事休。

天心果何如，年运不我留。相期懋明德，事业贯显幽。
柳
黄庚（元代）

腰舞东风未肯休，西风吹叶翠眉愁。
谁知此是多情树，最爱春光最怕秋。
读《贞观政要》
乾隆（清代）

懿德嘉言在简编，忧勤想见廿三年。
烛情已自同悬镜，从谏端知胜转圜。
房杜有容能让直，魏王无事不绳愆。
高山景仰心何限，宇字香生翰墨筵。
八阵石
黄衷（明代）

曾烦三顾委经纶，功盖当时尽瘁身。鱼水向知真遇主，英雄宁道尽欺人。

椒浆可答关山恨，云鸟仍驱水石神。今日太平词赋客，画船箫鼓蜀江滨。
春游值雨
张旭（唐代）

欲寻轩槛列清尊，江上烟云向晚昏。

须倩东风吹散雨，明朝却待入华园。
南歌子·暖日未斜西
张时（宋代）

暖日未斜西。正是迷花殢酒时。红药雕阑呈冷艳，依稀。花重枝柔压半敧。相对耍猴儿。一捻幽芳劝酒卮。魏紫姚黄来觑着，方知。准拟今宵醉伴妻。
行孝四首 其二 扇枕
任环（明代）

夏行孝，孝难比，黄香时尚为童子。酷暑庭帏亲汗流，一扇中挥一片秋。

而翁有子鼾睡稳，扶持清梦日高头。呜呼孝哉兮恨何说，多病萱堂时执热。

青盖翻然吴楚游，犹向虚亭乞冰啮。
念奴娇 其一 冬至夜作
仲并（宋代）

灰飞嶰竹。庆群阴消尽，新阳来复。云物呈祥连瑞霭，烟气纷纷馥馥。

紫陌香衢，朱檐影里，罗绮花成簇。岭梅惊暖，数枝争绽寒玉。

有人袅袅盈盈，今朝特地，为我新妆束。娇倚银床添绣线，长喜修眉舒绿。

不道多情，锦屏罗幌，难得欢生足。谁知今夜，玉壶银漏催促。
西垣致斋日因成一章呈二相公
寇准（宋代）

摄事修雩祀，斋居近紫庭。
千门夏雨歇，高树夕阳生。
更散掖垣静，风来钟漏清。
岩廊惭旧德，书殿愧群英。
白发将何补，丹心忽自惊。
敢言陪邴魏，三接奉休明。
怀旧诗 伤李珪之
沈约（南北朝）

少府怀贞节。
忘躯济所奉。
吏道勤不息。
繁文长自拥。
既阙优孟歌。
身没谁为宠。
题赵氏晓山
黎廷瑞（宋代）

旦气炯清明，曙色淡空净。
悠然见青山，尽见天地性。
念奴娇 乙卯岁江上，为高德辉寿
蔡松年（宋代）

洞宫碧海，化神山窟立，东方仙窟。海色山光千万顷，都作??窟骨。黄卷精神，黑头心力，虎帐多闲日。一杯为寿，酒肠先醉江橘。南下禹穴涛江，要收奇秀，老去供诗笔。忧喜相寻皆物外，今古闲身难得。邱壑风流，稻梁卑辱，莫爱高官职。他年风雨，对床却话今夕。
太古师弹琴示道辅
沈辽（宋代）

我卧南山正如梦，朝来欲过左史洞。阳羡羽人惠相访，三尺焦桐行自从。

山上赤日烈如火，洞里石泉凝作冻。挥手一奏离骚曲，促轸重作高山弄。

岩下隐隐白云生，松风泠泠幽鸟哢。谁识襄阳魏夫子，缁衣远来自崤雍。

身出重围战不死，振翼江南若孤凤。数日相从甘淡薄，不与人间同倥偬。

夫子能知琴中趣，不叱老夫无世用。三人出洞日已斜，青山茫茫烟瞢瞢。
凄凉犯 秋帐
程颂万（清代）

垂罗四角。凉飔罥、撩人自剪红烛。潜钩不响，芳酲未解，偎郎睡熟。

吹香断续。是茉莉、攒成六曲。怕宵阑、灯花恨簇，断梦妒冰縠。

钏响回身处。几个凉蚊，伴他幽独。九华漫掩，莫惊醒、个人红玉。

绣额低悬，怅魂阻、一层纱绿。料尖风、此夕不许，上翠褥。
凤凰台上忆吹箫 秋夜怀姊
邵笠（清代）

桂院香残，松窗月冷，孤鸿呖乱楼头。见梧桐摇落，叶叶惊秋。

几阵轻风暗度，窗儿外、细戛帘钩。听砧声，随风断续，惹起闲愁。

悠悠。玉人别后，又三秋去也，谁与绸缪。对孤灯兀坐，冷落香篝。

画阁深沉独自，镇日里、挨尽清幽。无聊赖，且凭绿绮，一曲凉州。
山池应令诗
庾肩吾（南北朝）

阆苑秋光暮，金塘牧潦清。荷低芝盖出，浪涌燕舟轻。

逆湍流棹唱，带谷聚笳声。野竹交临浦，山桐迥出城。

水逐云峰暗，寒随殿影生。
关河雪霁图为金陵王与道题
王冕（元代）

飞沙羃人风堕帻，老夫倦作关河客。归来松下结草庐，卧听寒流雪山白。

悠悠如此四十年，世情脱略忘间关。今晨见画忽自省，平地咫尺行山川。

鸟道连云出天险，玉树琼林光闪闪。阴崖绝壑望欲迷，冰花历落风悽惨。

枯槎侧倒银河开，三巴春色随人来。渔翁舟子相笑语，不觉已过洪涛堆。

溪回浦溆石齿齿，溪上人家成草市。长林大谷猿鸟稀，小步蹇驴如冻蚁。

西望太白日色寒，青天削出蛾眉山。人生适意随所寓，底须历涉穷跻攀。

明朝揽镜成白首，春色又归江上柳。何如高堂挂此图，浩歌且醉金陵酒。
夜听黄仲立弹广陵
徐照（宋代）

月色照君琴，移床出木阴。
数声广陵水，一片古人心。
投剑功无补，冲冠怒亦深。
踪能清客耳，还是乱时音。
成父有诗怀斯远次韵
赵蕃（宋代）

港汊自相见，去来元一风。
无宁敢天怨，亦未决途穷。
白社明朝是，南山几驿中。
君归不能远，我去若为同。
喜雨次韵併呈郡守吴居父
楼钥（宋代）

洗印日无几，载芟春已祈。
龙神来鄮岭，香炷爇流眉。
自笑受廛许，堪为学稼迟。
洋洋添野水，已足乐吾饥。
竹
张九成（宋代）

帘外谁家竹，凉风日日生。
凌霜惊节老，带月出云明。
色映樽罍绿，声传钟磬清。
葛陂看变化，甘雨满寰瀛。
凤凰台上忆吹箫 别绪
吴绡（清代）

似梦如云，堪怜聚散，魂销烟雨汀洲。见锦帆高举，去也难留。

可惜酒浓春暖，阳关唱、一霎成秋。黯然别、无言有泪，半晌低头。

休休。归期知记否，枉自凝眸。叹凤箫声远，空忆绸缪。

惟是多情月姊，应照我、两处悠悠。悠悠处、柔肠宛转，寸寸离愁。
赋得当户翠峰稠
玄烨（清代）

杳冥巉岩石，苍茫远近山。案书无俗韵，侍女有云鬟。

静省参三教，动沦闭四关。閒来偶独咏，自笑为开颜。
行行重行行赠别李之仪
黄庭坚（宋代）

行行重行行，我有千里适。
亲交爱此别，劝我善眠食。
惟君好怀抱，高义动颜色。
赠子青琅玕，结以永弗谖。
拭目仰盛德，洗心承妙言。
子道甚易行，易行乃难忘。
虚名织女星，不能成文章。
微君好古学，尚谁发予狂。
事亲见不足，择友知无方。
大圣急先务，君其爱穨光。
外将周物情，中不敦己道。
以客从主人，辨之苦不早。
行身居言前，悟理在意表。
苟能领斯会，大自足诸小。
勿念一朝患，勿忘终身忧。
忠诚照屋漏，万物将自求。
此道不予欺，实吾闻之丘。
群居行小慧，宴笑奉樽俎。
益友来在门，疏拙不见取。
谁不闻此风，去君鸿鹄举。
夜凉
徐玑（宋代）

夜凉扶杖出山斋，身似孤云倚石岸。
吟就不知山月晓，清风满面落松钗。
林伯仁话别二绝
戴复古（宋代）

别酒三杯醉不知，梅花岭外故人稀。
片心暗逐白云去，日日向君行处飞。
鸱
王安石（宋代）

依倚秋风气象豪，似欺黄雀在蓬蒿。
不知羽翼青冥上，腐鼠相随势亦高。
第三十六云门明教颂
释义青（宋代）

等闲垂借问端由，不负平生尽吐酬。竭力为人须是彻，方知茶味解人愁。
生意堂三首
董嗣杲（宋代）

画堂清傍水南桥，烟气如炊掩紫霄。
十二阑干成独倚，橹声风隔大江遥。
过远河铺感怀郧襄之界
王缜（明代）

少年初北游，惊见十八滩。一水屈曲险，四面山巑岏。

壮岁使交趾，横州涉乌蛮。险怪尤怖人，失指齑粉残。

后经南剑峡，菡萏水石翻。镇远水更驶，仿佛滟滪难。

广石昭平濑，无亦伯仲间。今来印子国，远河奔沸湍。

地理虽云异，气象同奇观。惟有汉水远，出峡嶓𡺪山。

自叹足迹苦，四方常间关。
问李二司直所居云山
皇甫冉（唐代）

门外水流何处，天边树绕谁家。山色东西多少，朝朝几度云遮。
巫山十二峰 其十 栖凤峰
陈是集（明代）

毛翎丰好焕丹苞，不是高冈不肯巢。为恋峰头多竹实，低飞凡鸟莫生呶。
禅人并化主写真求赞 其二九二
释正觉（宋代）

面皮微紫，眸子深青。默臻阃奥，妙得门庭。彻见二仪成一体，明知万像不他形。
送子倅宜春
李曾伯（宋代）

爱子喜能仕，恋亲犹欲留。
肯堂斯室就，不稼曷禾收。
持此一廉往，绰然千里游。
彼邦存学记，熟复勿贻羞。
水调歌头·赋三门津
元好问（金朝）

黄河九天上，人鬼瞰重关。长风怒卷高浪，飞洒日光寒。峻似吕梁千仞，壮似钱塘八月，直下洗尘寰。万象入横溃，依旧一峰闲。
仰危巢，双鹄过，杳难攀。人间此险何用，万古袐神奸。不用燃犀下照，未必佽飞强射，有力障狂澜。唤取骑鲸客，挝鼓过银山。
初发雷阳有感二首 其一
李纲（宋代）

梦中曾过鬼门关，敢冀君恩听北还。父子相随幸良厚，仆奴半死涕空潸。

风烟萧瑟黄茅瘴，山路崎岖赤脚蛮。归去梁溪见桑梓，定抛冠佩老岩间。
同钝庵诸公吊李侍御墓
郑文康（明代）

乐庵江都人，来作昆山客。布衣三十余，言行皆道德。

王公双眼三镜明，一见遂识人中英。

即令女弟侍巾栉，不久竟成天下名。州县屡迁官，台阁荐膺职。

甘心民事恤饥寒，苦口君身论阙失。一朝谢病解朝簪，托身便筑圆明庵。

自言腊月三十日，散场似与禅和参。哀哉三百年，荒丘久无主。

猛欲问梅花，梅花寂无语。呜呼白石烂、沧海枯，先生之名不可磨，先生之名不可磨。
山茶花
方回（元代）

石楠岩桂万年枝，方驾分花占四时。
犀甲鹤头傲霜雪，入春犹见岁寒姿。
绝句
谭知柔（宋代）

低昂绿树春骄我，偃蹇青山气压人。远山故作低眉恨，好鸟能为缓颊声。
岁晚禁直呈承旨侍郎同院五学士
胡宿（宋代）

广内施重闼，承明敞直庐。上清通帝所，方丈拟仙居。

汉后前釐通，淮王重报书。时宗登贾马，暮召得严徐。

玉至光秦玺，珠来照魏车。高文参正始，密旨奉权舆。

王泽宣从綍，天香对满裾。论思皆药石，咳唾亦琼琚。

弱水沧波在，然山老墨馀。睿篇朱雁刻，宸翰白龙摅。

宝肆还容砾，珍林误植樗。匪躬无謇謇，每食有渠渠。

寒日分宵直，繁云向岁除。九门催钥下，三殿警签初。

北斗低层掖，明河拂太虚。求衣钦德盛，襆被省才疏。

多病长思越，知非晚学蘧。烟霄叨步武，江海隔樵渔。

榆性诚为钝，葵心但欲舒。日祈同舍进，跻俗到华胥。
泉上苔梅方著一花 其二
释居简（宋代）

冰锁寒泓湛不摇，瘦枝无力闯春饶。风中鲜馥来无迹，一点乾酥冻不消。
大雪日坐雨漫成 其一
何准道（明代）

大雪忽已至，梅花扑远天。客愁来酒里，乡梦入灯前。

屋矮闻疏雨，郊寒起暝烟。生涯何处是，飘泊任流年。
万景楼次韵六绝
洪咨夔（宋代）

金谷白头谁石友，香山青眼几殷兄。
三峨九顶知人意，长与江楼酒面平。
秋日送择高上人往江西谒曹王
皎然（唐代）

超然独游趣，无限别山情。予病不同赏，云闲应共行。

斋容秋水照，香氎早风轻。曾被陈王识，遥知江上迎。
用韵戏呈仲诚
李彭（宋代）

蒲萄政复得凉州，底事微官章水头。早岁已能交北海，高怀乃水顾韩休。

手妙他时扫银夏，胸蟠佳处协沧州。谁言京兆画眉妩，后院悬知多莫愁。
满江红·人世何为
夏元鼎（宋代）

人世何为，江湖上、渔蓑堪老。鸣榔处，汪汪万顷，清波无垢。欸乃一声虚谷应，夷犹短棹关心否。向晚来、垂钓傍寒汀，牵星斗。砂碛畔，蒹葭茂。烟波际，盟鸥友。喜清风明月，多情相守。紫绶金章朝路险，青蓑箬笠沧溟浩。舍浮云、富贵乐天真，酾江酒。
次韵述之
邹浩（宋代）

杜陵秋拟问真源，博望亲从天上还。不使清风委平地，斯人今日在陉山。
四怨三愁五情诗十二首。三情
曹邺（唐代）

蛱蝶空中飞，夭桃庭中春。见他夫妇好，有女初嫁人。
次韵郎中弟见寄
李弥逊（宋代）

骥子摛词苦未工，粉袍勍敌气如虹。
欲收一战追诸父，政恐神锥未易同。
句
欧阳鈇（宋代）

风色似传花信到，夕阳微放柳梢晴。
失调名
赵令畤（宋代）

脸薄难藏泪，眉长易觉愁。
翠屏峰
陈岩（宋代）

削玉横陈开翠屏，东西有路总堪登。
向来同识春山面，犹有苍苍九节藤。
證道歌 其四十九
释印肃（宋代）

贫则身常披缕褐，教化众生求解脱。众生愈把綵红缠，见我如斯嗔咄咄。
诗三首 其二
释遇贤（宋代）

心閒增道气，忍事敌灾屯。谨言终少祸，节俭胜求人。
响应祷雨寄苏文忠公
毛滂（宋代）

雪意不肯休，垂垂阁云端。
余暖蒸衣裘，热作堕指过时。
曛黄阴雨来，俄忽急雨{上雨下漫}。
空阶答檐语，跳珠上阑干。
世尊俨无说，冻坐谁为欢。
萧条僧舍影，痴兀依蒲团。
相照怜短檠，坐恐膏油乾。
劳生竟何如，岁月如走丸。
七星在长剑，细事何足弹。
尚想丘园人。惭颊时一丹。
徘徊经屠门，饱意只自谩。
顾惟淬牛刀，庶足厌一餐。
不然学农圃，趁此筋力完。
年丰得饱饭，日晏眠茅莞。
咄嗟万里空，俯仰百岁殚。
行止信流坎，所遇随足安。
勋名片纸薄，天地如瓢箪。
离骚幸相逢，浊酒聊自宽。
谁与谈此心，夜气方漫漫。
绝墙过饥鼠，翻倒争余残。
送柴司户充刘卿判官之岭外
高适（唐代）

岭外资雄镇，朝端宠节旄。月卿临幕府，星使出词曹。

海对羊城临，山连象郡高。风霜驱瘴疠，忠信涉波涛。

别恨随流水，交情脱宝刀。有才无不适，行矣莫徒劳。
张德夫园亭八咏·玉椽
王炎（宋代）

万个龙孙长，梢梢上半天。
清风长满屋，苍玉总如椽。
秀色到今日，深根凡几年。
宜封管城子，濡首落云烟。
游烂柯山
赵湘（宋代）

仙人与王质，相会偶多时。
落日千年事，空山一局棋。
树高明月在，风动白云移。
未得酬身计，閒来学采芝。
绛雪亭
陆仁（元代）

七月海棠花满枝，却思三月见花时。谁烧银烛相为乐，正是烽烟苦乱离。

绛雪飘摇从自落，凉风爱护莫教吹。人生若此秋如许，不惜沈酣倒玉卮。
晚望
施枢（宋代）

芳草迢迢客路长，柳边吹絮燕泥香。
桐花拆尽春归去，犹倚危阑问夕阳。
苦热三首
郭印（宋代）

宇宙何蒸溽，山川久旱乾。
浃肤惟汗雨，脱腕是冰纨。
永昼固难避，终宵宁暂安。
三农忧稼穑，无物可输官。
过秀溪长句
曹勋（宋代）

去年来此上已日，今年重来未寒食。
临溪照影老自羞，惭愧春寒尚相识。
秀溪何许好春容，最是溪深树密中。
海棠开尽却成白，桃李欲落翻深红。
和毛 其三
穆脩（宋代）

江墅幽居好，溪山数里长。径通茶坞绿，门枕橘园香。

藉石还胜榻，听松不让簧。閒游惊里巷，自作隐沦装。
虞美人（赠蔡子因）
叶梦得（宋代）

梅花落尽桃花小。春事余多少。新亭风景尚依然。白发故人相遇、且留连。

家山应在层林外。怅望花前醉。半天烟雾尚连空。唤取扁舟归去、与君同。
胡日从招陈谢二子同集移酌望湖亭
戴柱（明代）

结宇近云林，幽篁一径深。相逢文酒约，来对碧山岑。

浓树笼疏阁，清流涨绿阴。泠然会心赏，若为奏虞琴。
东家四时词四首 其一
虞集（宋代）

临流洗砚见长身，白苧宽衣短葛巾。纨扇自题新得句，水亭分送倚阑人。
送徐季纯
赵蕃（宋代）

触目伪耶真，先生金玉人。
须知托交契，不特为情亲。
谒告归何遽，连环梦岂频。
还有已春服，采戏不妨新。
谢李公达惠诗再答
韩维（宋代）

功名无得得闲身，位列东朝愧汉臣。
空性屡捞潭底月，浮名那记禁中春。
知音罕遇忘言士，绝学常思过量人。
莫取无心心外道，此心生处即为尘。
送悲如晦宰吴江
王安石（宋代）

霜泽与天杳，旁临无限情。
他时散发处，最爱垂虹亭。
飘然平生游，舍我戴吴星。
欲往独不得，都门看扬舲。
到县问疾苦，为予求所经。
当知耕牧地，往往茭蒲青。
三江断其二，洚水何由宁。
微子好古者，此歌尚谁听。
菩萨顶
康熙（清代）

四十余年礼世伽，本来面目是天家。
清凉无物何所有，叶斗峰横问法华。
送严上舍并寄诸公十首·寄何解元
陈造（宋代）

交际论才业，何郎种种长。
元推万人敌，况别四年强。
文看青钱中，诗须古锦藏。
西归容盥读，老境借辉光。
咏王给事
蒋贻恭（五代）

厥父元非道郡奴，允光何事太侏儒。

可中与个皮裈著，擎得天王左脚无。
和钱济明游官园
杨时（宋代）

虚舟触物本无意，看花得句惭非才。
名园古寺寻春色，不荤勿鄙双鱼鳃。
木奴千头化封户，秋实付与江风催。
因思万点愁人处，何似洞庭金作堆。
洞山
朱用纯（清代）

传闻林屋中，其事多不经。古今足迹到，玉柱与金庭。

我亦无所取，披云上翠屏。不知自何代，忽然来六丁。

顽顽矿乱斧，片片堆空青。舞伏非一势，龙象各殊形。

玲珑复突兀，巧匠袖手停。或言怀襄时，漱击成晶荧。

或言女娲遗，奇质故亭亭。二者皆荒诞，天风忽寥冷。

山本号龙洞，龙去已沉冥。直疑鳞甲蜕，错落几千龄。

至今满苔绿，风雨闻龙腥。
元日寄袁州仲文兄
韩维（宋代）

前日都门尽鹢飞，秋风执别泪交颐。
清朝远谪庸非命，直道终申自有时。
佳句应因子卿赋，胜游仍共鹡鸰期。
宜春台上春归早，谁伴花前酒一卮。
满江红 书怀
许衡（元代）

亲友留连，都尽道、归程息逼。还可虑、干戈摇荡，路途难厄。万事可容忙里做，一安惟自闲中得。便相将、妻子抱琴书，青山侧。行与止，吾能识。成与败，谁能测。但＊餐糊口，小窗容膝。桑梓安排投老地，诗书准备传家策。使苏张重起论纵横，心难易。
读书至夜半灯尽欲睡慨然有感
陆游（宋代）

白发萧萧老空谷，人叹厄穷心自足。
东郊晓射堕锦雉，北崦春耕叱黄犊。
区区世事何足论，未死断知常闭门。
关河好在万里路，理乱不至三家村。
夜分灯暗月入户，赋诗肯道儒冠误。
饥鹰劲翮高有声，横截陂湖正南去。
用强甫蒙仲韵十首
刘克庄（宋代）

老病难持绣佛斋，田翁泥欲与之偕。
凤凰渺渺翔千仞，牛马区区辨两涯。
骥尾传林劳附见，蛾眉班不待推排。
得君小住为佳耳，姑置闲谈叙别怀。
临江仙
陈师道（宋代）

曲巷斜街信马，小桥流水谁家。浅衫深袖倚门斜。只缘些子意，消得百般夸。

粉面初生明月，酒容欲退朝霞。春风还解染霜华。肯持鸳绮被，来伴杜家花。
直渎
朱存（唐代）

昼役人功夜鬼功，阳开阴合几时终。
不闻掷土江中语，争得盈流一水通。
次韵六四叔村居即事十二绝
刘子翚（宋代）

庾郎食事惟三九，适口方知味味珍。
拟欲招邀无此客，虎头不是个中人。
高闲
王禹偁（宋代）

谪宦滁上欲何为，唯把高闲度岁时。
费尽俸钱因合药，忙於公事是吟诗。
京中吏去慵传信，江外僧来与撰碑。
更待吾家婚嫁了，解龟休致未全迟。
挽吴君谋少卿二首
刘克庄（宋代）

吴公卿尚少，刘叟耄而迂。
一任群儿谤，相辉九老图。
客谁哭横墓，友可托嵇孤。
心折蟆陵路，终当酹束刍。
邺台怀古
薛始亨（明代）

清漳自绕邺城边，霸气雄图入野烟。蒲叶唾残千里井，豆萁歌断上留田。

周文事业惭分鼎，宋玉风流惜感甄。铜雀至今春不锁，应徐羁旅忆当年。
中秋夜玩月
唐彦谦（唐代）

一夜高楼万景奇，碧天无际水无涯。只留皎月当层汉，

并送浮云出四维。雾静不容玄豹隐，冰生惟恐夏虫疑。

坐来离思忧将晓，争得嫦娥仔细知。
自诒二首 其一
陆游（宋代）

足蹇须人惯，颜衰著黡多。饭迟惟静卧，酒至亦高歌。

蝗死繁蔬甲，霜清长药窠。经旬邻父病，且喜复来过。
贺新凉 寄李武曾用朱锡鬯韵
曹贞吉（清代）

潦倒坛松醉。是何人、单衣白袷，维朱与李。十日芦沟桥下别，上巳清明之际。

看匹马、萧然高寄。几度见诗诗总好，咏蛮花犵鸟无前辈。

石鼎倡，谁侯喜。

杜鹃声里人憔悴。问何如、东方索米，千金裘敝。身世顿成风六鹢，不仅文章而巳。

惭鹿鹿、遂同余子。梦里故人频握手，送离愁几捺潇湘水。

可想见，吾怀矣。
过曾季永见壁间张安国所书天下第一真仙之岩知有融州便托附贾季承书作二诗呈季永且怀季承 其一
赵蕃（宋代）

见井渴已止，投林心更欣。行方触炎热，坐觉远尘纷。

谁满鹓鹭集，子犹麋鹿群。融州在何处，壁字带岩云。
送象山凌尹汝聘
程敏政（明代）

象山山下旧名疆，羡子承恩握县章。到日拥舟潮水白，行边吹马旱尘黄。

可堪奉檄人千里，正见忧民诏十行。老学平生须大展，青云高躅看腾骧。
刘公干
秦观（宋代）

邺中多贤豪，公干气飘逸。
弱岁颇徊徨，飘零低金室。
君王事邀宴，下马列琴瑟。
豪吹挟哀弹，娱欢非一日。
当年侍赓酬，珠玉在挥笔。
五字一何工，妙绝冠俦匹。
所得虽经奇，未得偏人失。
奉陪颖叔赋吐绶鸟
沈辽（宋代）

佛舍有珍羽，垂颔袐文绶。对客辄复吐，粲粲如絺绣。

其吐岂适然，乃在喜惧间。已吐亦复收，仓卒一瞬还。

绿玉耸角毛，褐羽殊斓斑。方其振舞时，意气艳且闲。

吾欲语阿师，不如放深山。稻粱使自得，不复劳深关。
和孔密州五绝 和流杯石上草书小诗
苏轼（宋代）

蜂腰鹤膝嘲希逸，春蚓秋蛇病子云。
醉里自书醒自笑，如今二绝更逢君。
怀皇甫子安蔡子木一首
黄省曾（明代）

去年春日君看我，今岁逢春我忆君。可柰长安瞻近日，徒令三径赋停云。

凤凰北览迢迢隔，鸿雁南来一一闻。旷远同心叹如此，天涯应傍惜离群。
送崔约下第归淮南觐省
朱庆馀（唐代）

远忆拜亲留不住，出门行计与谁同。程涂半是依船上，

请谒多谁值雨中。堰水静连堤树绿，村桥时映野花红。

回期须及来春事，莫便江边逐钓翁。
甲寅春日江村即事三十首 其八
朱谋㬜（明代）

一月愁霖惟伏枕，空斋破榻拥青绫。春深垄阪难停策，晏起邻家始挂罾。

草长宜男忧未解，鸠闻逐妇恨偏增。落花谁扫门前路，乞食遥过五老僧。
竹塘老姆行
包彬（清代）

竹塘春好花映闾，花边游女纷琼琚。玉叶金枝一老姆，蓬首不整衣无袽。

在昔天崇盛藩府，王子分茅镇南土。如花之女天人俦，清矑横列修眉妩。

晓日吹笙叫凤皇，晚窗罢绣调鹦鹉。皇孙择婿鄙豪华，但选人龙与文虎。

宣州谭生英妙姿，笔底掣电风雷驰。朝为千诗暮百赋，元气湿楮何淋漓。

皇孙一见叹奇绝，画屏当昼牵红丝。参佐风流宾客盛，谭生掞藻满座靡。

楼头指日骑双凤，鼙鼓惊人隔鸳梦。流离展转为俘囚，穷鳞眼看釜底游，幸遇将军不好武，闻道能诗色乃柔。

笑指梅花赋百首，诗成当以不死酬。口号不待八叉就，词源浩如三峡流。

侍史代书欲腕脱，高座惊读快拍浮。笔阵扫开剑铓利，惊鱼掉鬐倏脱钩。

痛定徐思更惨绝，平台旧馆余残血。红颜一去断音尘，半镜怀藏苦难说。

绝域穷乡独往还，月轮几遍看圆缺。月缺果然还复圆，相逢喜剧翻悲切。

定情正值梅花开，金炉那用沈檀爇。百首新篇歌撒帐，流苏夜夜霏香雪。

莫将铅泪哭铜驼，生死因缘重缔结。星移物换几度春，帘前燕子怨家贫。

奉诚非复马家宅，东来卜筑江之滨。行歌憔悴不求仕，碌碌饥驱越与秦。

丰容一别一回改，闺中鸦鬓看堆银。当时镂玉嫌钗重，此日裁裙喜布新。

御穷老去操箕帚，王姬能作民间妇。持门辛苦守良人，嘉偶到头非怨偶。

歌楼无树碧云遥，旧梦依依乌鹊桥。莫把残诗重索笑，落梅万点付风飘。
落叶
李学温（清代）

西风方劲叶黄时，寒影萧萧作意吹。晓月不遮砧响院，晚烟犹恋鹊巢枝。

忽惊似雨敲窗急，惟爱如花扫径迟。剩有幽窗小横幅，春林无恙碧参差。
应缘不错
释清远（宋代）

法法无差是正修，见闻从此绝漂流。穷心未到忘心处，一聚根尘安得休。
秦淮忆旧 其一
吴灏（清代）

秦淮风月梦曾游，今日来游已尽秋。孤柳瘦条轻拂水，石头城老水悠悠。
翰林夜宴分韵得隅字
王绂（明代）

簪缨列坐总文儒，绿蚁浮香泻玉壶。炉袅兰薰横鹊尾，帘垂灯影见虾须。

赓酬但觉诗情好，笑语浑忘礼法拘。醉里不知春漏促，梅花残月转城隅。
众乐亭 其二
胡宗愈（宋代）

平芜十顷绿含烟，胜事兴衰已百年。岛榭漫随民意乐，溪山应喜主人贤。

点妆野趣滩边鹭，彷佛妖容水上莲。日日流风转谣俗，棹歌长在钓鱼船。
因鸡鸣不响厉而作
晁说之（宋代）

肠断之鸡不解鸣，要须烦汝报升平。
故知二虏非刘石，只是中原无祖生。
带湘楼
陈枨（明代）

雁峰飞饮平湖水，乔木千章隐珂里。阿谁楼上构楼居，自是元龙旧孙子。

百尺平临万顷秋，云光霞彩湛悠悠。柳条掩映凫鹥集，螺黛参差岛屿浮。

主人心赏起尘境，尽日凭栏学清隐。一榻芸香散帙馀，半窗月色钩帘近。

暂赴天书便乞归，肯将簪绂换荷衣。机心自信浑忘却，鸥鹭相看总不飞。

星星秋鬓流年晚，物表高居迹尤远。蝶梦俄惊地下醒，鹤化何年楼上返。

庋阁牙签手泽留，后人重此业弓裘。登楼每动高山仰，洒泪长沾宿草秋。

旧家文献今如昔，合族比邻尽逢掖。拂云高扁俨若新，客至壶觞更终夕。

笑予水木忝同源，固始南来几叶蕃。千年谱牒犹联系，十载萍踪未款门。

德星烨烨层楼上，永夜相望发惆怅。扁舟何日系湖湾，烂醉楼头续渔唱。
续曲歌 其一
于慎行（明代）

别时不知愁，别后空相忆。日晚潮水来，渡头问消息。
寄王安国时复官大理寺丞监江宁粮料
刘攽（宋代）

招隐长吟丛桂诗，赐环欢奉玺书归。东郊瘦马骅骝在，南海明书薏苡非。

宾客重寻廷尉寺，官曹不远故山薇。须还长孺银青绶，聊看翁思博士衣。
和教授诗 其三
韩淲（宋代）

诗筒剥啄入幽扉，到手令人喜欲飞。多谢清骚涤尘虑，不惟高泽救时饥。
离乱后寄九峰和尚二首
贯休（唐代）

乱后知深隐，庵应近石楼。异香因雪歇，仙果落池浮。

诗老全抛格，心空未到头。还应嫌笑我，世路独悠悠。

萧洒复萧洒，松根独据梧。瀑冰吟次折，远烧坐来无。

老ch寒披衲，孤云静入厨。不知知我否，已到不区区。
适过宝奎寿居仁师出示王判院偈真隐老子走笔次韵
史浩（宋代）

见了黄梅留一宿，此风久矣无人续。相逢谁许问寒暄，个中且人龟藏六。

寿师严冷面如铁，背负真乘腰不折。有时禅定出尘表，兀坐蒲团头满雪。

平生俗物不挂目，终日翻经聊人足。不离当处常湛然，波澄倒影千山绿。

迩来邂逅文中虎，一幅水藤为下语。我今欲赞没因由，只把茶瓯对赵州。
古意
祁德茝（清代）

惜昔与君别，杨柳丝堪结。芳草积如烟，飞花乱成雪。

数载客京华，念君远别家。欲知遥塞雪，但看故园花。

芳时处幽独，蜘蛛网金屋。细雨昨夜零，春苔上阶绿。

对镜厌孤鸾，凌云怨黄鹄。憔悴玉台人，肠断珠帘曲。

为欢须忆故，为衣莫道新。愿持江国月，流照苏门春。
岁暮老怀
陆游（宋代）

粥美忘流啜，灯孤伴独吟。
衾寒知夜艾，身痛卜天阴。
薪炭常忧绝，杯觞不厌深。
故人今已矣，三叹有遗音。
送胡孟时检校考绩回广西省幕
罗亨信（明代）

薇垣赞理几经春，奏最荣看出紫宸。百粤关河归路远，九重雨露宠恩新。

潜鳞岂是池中物，至宝还为席上珍。天上夔龙期接武，大摅忠荩展经纶。
约王予安同入云门为终老之计
陈洪绶（明代）

王老卧草间，才子为朋友。才子不得留，霜林泣老叟。

父母之常情，愿子得长寿。乱世之生人，安用期长久。

君担经几函，我负米数斗。云门六寺间，可以老死否。

请观五月间，千人断其首。太史得善终，文名又不朽。

抱腰连手行，慎弗谋诸妇。
太湖山
黄圭（宋代）

一带回环底处山，势如飞楫下平川。
须知欲到菩提岸，好是常悬般若船。
缆向龙湖宏利济，撑从苦海度人天。
当年普照如乘此，无复须巾撒向前。
无规矩
释慧空（宋代）

赫日光中强作主，忽然霹雳声中死。
仰观不见太虚空，俯视分明无寸土。
跨瞎驴，追猛虎，百战场中有文武。
老来信手斫方圆，从教人笑无规矩。
夜闻骤雨枕上二首 其一
周紫芝（宋代）

星斗阑干云翳销，黄昏犹未有微飙。谁将枕上三更雨，捲作钱塘八月潮。
寄徐子苍
刘黻（宋代）

洙泗千载孤，师友道已寂。
柯山风雪间，古韵响金石。
予生眇云风，志苦毛发赤。
大道惟一中，如渴饥饮食。
智过愚不及，均之失天则，
虚舟发真机，户庭满春色。
印之贤圣言，充然乃有得。
诗偈 其六
庞蕴（唐代）

无求胜礼佛，知足胜持斋。本自无薪火，何劳更拾柴。
咏怀
谢贶（明代）

人世随化迁，幻寓何茫茫。笼鸟触四隅，大道多亡羊。

焉知昔之触，畴据今惟臧。时来亦簪组，剖木施青黄。

澡浴必振衣，肮脏岂升堂。远志成小草，故山还翱翔。

大瓢虑为樽，绿荷集为裳。灼灼荔子丹，袅袅竹枝长。

息阴果可食，静挹南风凉。从前无乃误，一笑歌沧浪。
禅人并化主写真求赞 其一七九
释正觉（宋代）

颠毛衰白，眸子寒青。闲口能吞佛，虚空解讲经。古鉴出匣，太阿发硎，放得无依用得灵。
代董华卿以葺庐无力告于亲旧间二首
曾丰（宋代）

辟谷无方强忍贫，今难于忍以情陈。
不反君眼青为白，可使吾庐故作新。
颂古二十九首 其二十七
释师体（宋代）

夜叉头，菩萨面。鬼捣谷，佛跳墙。同门共户不相识，迈古超今无寸长。

灯心戳破石人脚，扁鹊卢医争主张。
寄怀王梦楼
潘瑛（清代）

皖山向京口，月出海风清。虚水鉴真性，高云入远情。

江东耆旧少，天下布衣轻。垂老相思切，江潮春水生。
与国贤良夜歌二首
张柬之（唐代）

柳台临新堰，楼堞相重复。窈窕凤凰姝，倾城复倾国。

杏间花照灼，楼上月裴回。带娇移玉柱，含笑捧金杯。
拟高青邱梅花诗九首 其四
陈世济（清代）

腊尽枝头破冻痕，故园春色共谁温。斜穿松竹依三径，横埽风尘别一村。

独夜相思曾入梦，空山无侣合销魂。骑驴人过浑难觅，雪压篱墙水抱门。
雨中登楼赠伯严
俞明震（清代）

闭门三日天如醉，极目消魂是此楼。弦上忽惊飞鸟逝，雨中无此远山愁。

清时了了花犹媚，大地冥冥树已秋。知否匡庐烟雾里，有人袖手看神州。
宿金沙江
杨慎（明代）

往年曾向嘉陵宿，驿楼东畔阑干曲。
江声彻夜搅离愁，月色中干照幽独。
岂意飘零瘴海头，嘉陵回首转悠悠。
江声月色那堪说，肠断金沙万里楼。
颂古八首
释元聪（宋代）

钻头闹蓝远侍者，刺脑胶盆老赵州。
两个人前夸好手，面皮三寸不知羞。
题赵子固兰蕙图二首 其一
钱良右（元代）

生意苦不繁，托根那计畹。只怜君子花，西风亦相偃。
送严简卿之燕为司徒掾
陆文圭（元代）

汉儒多辟司徒掾，掾属虽委地望高。
闻有袁安在公府，可无陈宠作辞曹。
修鲸未肯随鳞介，威凤终须现羽毛。
少壮功名当拾取，金台落日射征袍。
汉宫春（三和）
刘克庄（宋代）

酷爱名花，本不贪妖艳，惟赏幽姿。乌台旧案累汝，牵惹随司。冰层雪积，独伊家、点绛凝脂。应冷笑，海棠醉睡，牡丹未免丰肌。

舞殿歌台此际，各新涂妆额，别画宫眉。那知有人淡泊，不识虫儿。春莺去也，玉参差、分付谁吹。空传得，暗香疏影，琐窗卷了还披。
故李察院挽歌辞二首 其二
綦崇礼（宋代）

有才曾少试，无命可深尤。宪府初峨豸，沧溟遽狎鸥。

盛年嗟未老，多病忽先秋。勤学平生事，萱堂孰解忧。
棠溪八景 其一 下村烟树
王佐（汝学）（明代）

向晚适幽兴，行吟下村路。前溪一抹烟，轻罩千行树。
登山临水吟
邵雍（宋代）

山有乔峰水有涛，未能容屐岂容舠。
非无仁智斯为乐，少有登临不惮劳。
言味止知甘脍炙，语真谁是识琼瑶。
自惭不尽人才处，长恨今人论太高。
题杨秀才园三亭·绣春
王炎（宋代）

幽圃春风荡漾时，阿谁绣出百花枝。
春工不与人争巧，玉笋羞拈五色丝。
斗百花·满搦宫腰纤细
柳永（宋代）

满搦宫腰纤细，年纪方当笄岁。刚被风流沾惹，与合垂杨双髻。初学严妆，如描似削身材，怯雨羞云情意。举措多娇媚。
争奈心性，未会先怜佳婿。长是夜深，不肯便入鸳被。与解罗裳，盈盈背立银釭，却道你但先睡。
再用前韵简圆通止老妙慧光老一首
韩驹（宋代）

蜀光在京国，说法惊天人。曾屈多口鉴，得非点胸真。

深林铩远翮，巨壑藏修鳞。萧然幽遽庵，伎俩付老轮。

诸君五字偈，亦各呈尖新。世界梦幻尔，岂特为微尘。

更营露电躯，庇此泡影身。尚喜圆通师，教我吞仪邻。
送林文华先生校文还瑞州
黄仲昭（明代）

昔年我厕金銮署，先生载道西江去。仪刑远隔庐山云，梦魂长江筠州树。

今年我客南都城，先生拜命司文衡。五夜文星向奎聚，一时藻鉴如冰明。

人生聚散风前叶，昨日相逢今又别。离筵无惜醉芳尊，后夜相望只明月。
晒蓑亭
赵蕃（宋代）

冰玉溪山近与邻，我舟来往故成频。
眼边风物浑如旧，只欠行吟采若人。
次韵和宋职方北城
刘敞（宋代）

菏泽元通济，陶邱已近齐。身纡会稽绶，诏坼武都泥。

求瘼初无术，端居愧择栖。万家严壁垒，五雉耸楼梯。

版筑人同欲，经营事不迷。峻防谁敢慢，隆栋可言低。

兵卫森旂戟，军声叠鼓鼙。论诗讥自郐，肄士取诸暌。

物境晨昏异，宾朋步武跻。远烟春漠漠，残雪昼凄凄。

华发欢同籍，他年恨解携。琼瑰何足报，埽壁为君题。
沉醉东风·赠妓朱帘秀
胡祗遹（元代）

锦织江边翠竹，绒穿海上明珠。月淡时风清处，都隔断落红尘土。一片闲云任卷舒，挂尽朝云暮雨。
芙蓉溪歌
唐庚（宋代）

人间八月秋霜严，芙蓉溪上春酣酣。二南变后鲁叟笔，七国战处邹轲谈。

人间二月春光好，溪上芙蓉迹如扫。周家盛处伯夷枯，汉室隆时贾生老。

小儿造化谁能穷，几回枯蘖还芳丛。只因人老不复少，有酒且发衰颜红。
用前人示诸儿韵
陈著（宋代）

世事纷游尘，薄俗嚣鬭鹑。
手足谁鲁卫，肝胆多越秦。
独君先君子，父事吾先人。
我得从之游，义与同胞钧。
上而下四方，相依为齿唇。
閒尝道病殆，饮食药饵亲。
卓卓乎古道，难言但书绅。
今及其子交，知爱迈等伦。
不曰淡无味，如嗜千里莼。
其子又其孙，秀异良可珍。
架有万牙签，膝间又循循。
功名特土苴，学术要深淳。
工夫入细处，力行自忱恂。
推而致广大，直扶天地垠。
书积非易□，难欺是苍旻。
不观冬闭固，发为青阳春。
因知栽者培，根本前人身。
万事风絮尽，盛德修唯湮。
契稠无浪语，感旧还酸辛。
吾年七十近，不入时材揄。
眼昏惟内顾，遑知世妆新。
耳聋谢外闻，免饮聒者醇。
溪曲五亩园，安受闭户贫。
蔬畦野草径，月夕清风晨。
杖履携诸儿，俯仰时一巡。
残息尚可延，何幸里有仁。
岂无泰交期，得舆展转神。
远业归后主，我得为天民。
频酌淮河水
戴复古（宋代）

有客游濠梁，频酌淮河水。
东南水多咸，不如此水美。
春风吹绿波，郁郁中原气。
莫向北岸汲，中有英雄泪。
水调歌老（怀山中）
徐冲渊（宋代）

穷达付天命，生死见交情。人今老矣，□□狗苟与蝇营。赢得一老霜雪。闲却五湖风月。鸥鸟负前盟。颜厚已如甲，太息误平生。

相箕山，怀颍水，挹馀清。只今归去，沧浪深处濯吾缨。笑抚山中泉石。细说人间荆棘。有道苦难行。好补青萝屋，且占白云耕。
始年四十二首 其一
洪刍（宋代）

门换桃符官落拓，酒传婪尾岁侵寻。朱颜已逐年华改，祇有胸中不动心。
和张功父桤木巴榄花韵
杨万里（宋代）

南湖窠木已交加，种榄栽桤更北涯。
生眼错呼为夜合，新莺知不是桃花。
绿阴四合藏云屋，翠浪全机织素纱。
桂隐主人臞见骨，不餐酥酪却餐茶。
云
吴融（唐代）

南北东西似客身，远峰高鸟自为邻。

清歌一曲犹能住，莫道无心胜得人。
甲午冬阅
韩琦（宋代）

练士当时阅，临高共一观。势凭朝气锐，令入晓霜寒。

事重三军朝，形存八阵滩。烧烘旗帜动，雷吼鼓鼙乾。

画守谁能犯，循环莫见端。赴溪驱稚子，飘石走惊湍。

弹压提封静，周旋四野宽。机深天地秘，知少古今难。

寨巧花齐出，营新月未圆。全师充朝慎，坚卧亚夫安。

鹅鹳行虽卷，貔貅伎要殚。撒缰驰铁骑，叠箭取银盘。

避槊身藏镫，扬尘足挂鞍。弩飞三刃剑，炮掷百星丸。

铙管喧归队，肴觞足犒餐。父兄人自卫，凫藻众胥欢。

有志铭燕石，无劳误汉坛。壮心徒内激，神武正胜残。
春怀
杨鸾（唐代）

霏霏细雨入窗斜，孤客凭栏叹落花。清隐市朝留老眼，胜游风景认仙槎。

吟看极浦千条柳，坐对残阳几树鸦。感慨年来芳草绿，梦魂曾学邵平瓜。
大人生朝六首·康孙
项安世（宋代）

隔江遥望小蓬莱，满眼风光入寿杯。
涌起涛江为玉酒，泻开东寿作金罍。
山龙恰为供香兽，桥鲤真堪截锦腮。
雁字满天霞正赤，染成诗轴胜于坯。
九日
张蕴（宋代）

细看黄花把一枝，东篱犹是昔人非。
题糕酒外豪心在，吹帽风前素发稀。
雁叫霜天悲故国，鸦翻溪树背寒晖。
百年独有閒居乐，可怪东山事竟违。
励志诗 其一
计元坊（清代）

青青园中林，并望成嘉树。或者干云霄，或者苦颠仆。

岂真托根干，亦异灌溉故。人力不滋培，栋梁安得具。

而何蚩蚩氓，荣落委天数！
白水道间
赵蕃（宋代）

一源曲折几成桥，稻陇蔬畦高下浇。
水碓暗鸣蛙吠草，绿云乱下鹭侵苗。
谁云斗粟可相挽，到处佳山如见招。
东亩拔秧南亩莳，乐哉安得助长谣。
然犀亭
金志章（清代）

江左勤王事久非，孤亭犹自记然犀。已无赤帻乘流下，剩有脩蛾入望低。

草绿连山飞锦雉，花红满地绣棠梨。春风两度追游到，屐齿相寻路不迷。
次韵苏监仓二首
陈造（宋代）

交朋又得一相如，高掩虞郎行秘书。
妙论析微惊我倒，诸生到眼可人无。
一官幸此分邻烛，五字渠能揽虎须。
快读清篇病如扫，北轩风竹对森疎。
寻春
文同（宋代）

马行如疾轮，十里去寻春。
盎盎日光丽，鲜鲜云色新。
楼台出花木，道路夹松筠。
欲买前村酒，陶然作醉人。
四明山中十绝·大小横山
戴表元（宋代）

小横欲尽大横来，万壑千岩汹涌开。
闻道洞天深几许，紫云深处有楼台。
辊绣球
赵长卿（宋代）

流水奏鸣琴，风月净、天无星斗。翠岚堆里，苍岩深处，满林霜腻，暗香冻了，那禁频嗅。马上再三回首。因记省、去年时候。十分全似，那人风韵，柔腰弄影，冰腮退粉，做成清瘦。